## La Generalitat fa costat al sector del llibre per a contribuir a la seua reactivació, continuïtat i consolidació

*** La Generalitat ha destinat una ajuda de 130.000 euros al Gremi de Llibrers de València per a la celebració de la 60a Fira del Llibre de València
* Llibrers afectats per la riuada podran comptar amb un espai propi i gratuït en la fira en el qual reprendre la seua activitat**

El director general de Cultura, Miquel Nadal, ha assistit, este dijous, a la inauguració de la 60a edició de la Fira del Llibre de València, a on ha destacat el suport de la Generalitat per a la reactivació del sector del llibre. La fira se celebra del 24 d’abril al 4 de maig en els Jardins del Real.

Durant l’acte, Miquel Nadal ha destacat que, des de la Generalitat, es continuarà ajudant el sector del llibre “per a contribuir a la reactivació, continuïtat i consolidació d’una indústria cultural potent, amb múscul econòmic i amb futur”.

La Generalitat ha destinat una ajuda de 130.000 euros al Gremi de Llibrers de València, que ha sigut publicada en el *Diari Oficial de la Generalitat Valenciana*, per a la celebració d’esta fira. A més, llibreries dels municipis afectats per la riuada, moltes de les quals encara no han pogut obrir les seues portes, seran presents mitjançant una caseta pròpia, el primer espai físic a on vendre els seus llibres després de la inundació.

El director general de Cultura ha recordat que, després de la riuada, des del Govern Valencià s’han destinat un total de 6 milions d’euros a la reactivació del sector cultural afectat. En concret, un milió d’euros d’estes ajudes, que han sigut resoltes i abonades en temps rècord, està dirigit al sector editorial per a la reimpressió i reposició dels llibres danyats i destruïts.

L’organització de la fira ha preparat una sèrie d’activitats, com ara contacontes, actuacions, tallers, teatre, etc., dedicades al públic escolar i lector. A més, de matí hi haurà activitats de foment de lectura dirigides a alumnat d’escoles i instituts.

L’acte inaugural ha comptat també amb la presència, entre d’altres, del regidor d’Acció Cultural, Patrimoni i Recursos Culturals de l’Ajuntament de València, José Luis Moreno; del director de la Fira del Llibre, Manolo Gil; el president del Gremi de Llibrers de València, Juan Pedro Font de Mora; la presidenta de la Fundació Fira del Llibre, Maria Bravo, i la catedràtica de la UV i acadèmica de l’AVL, Carme Manuel.

Fecha: 24/04/2025